Enigste oorlewende eindelik uit hospitaal | Netwerk24
Enigste oorlewende eindelik uit hospitaal
Lionel Bitterhout van Paarl-Oos is die enigste oorlewende van die botsing naby Napier in die Overberg, wat oor Paasmaandag plaasgevind het. Jan Bitterhout (80) en Ralph Roux en nog ’n familie van Kaapstad het egter op die toneel gesterf.Foto: Argieffoto
Die enigste oorlewende van die botsing naby Napier in die Overberg, wat Paasmaandag landwyd opslae gemaak het, is ná meer as twee maande uit die hospitaal ontslaan en sterk by sy huis aan.
Lionel Bitterhout (58) was saam met sy oom Jan Bitterhout (82) en Ralph Roux (56) se gesin van Gansbaai na Paarl onderweg toe hulle in ’n botsing reg van voor betrokke was.
Lionel, wat die bakkie bestuur het waarin Jan en Ralph was, moes uit die wrak gesny word. Hy is per helikopter na die Christiaan Barnard-gedenkhospitaal gehaas vir noodbehandeling.
Hy is onlangs uit die Christiaan Barnard-gedenkhospitaal oorgeplaas na ’n plaaslike rehabilitasiekliniek waar hy aangesterk het.
Lionel is vandeesweek uit die rehabilitasiekliniek ontslaan en is nou tuis.
Jan en Ralph en nog ses lede van een familie van Kaapstad – ’n gesin en twee skoonouers – is op slag dood nadat die twee voertuie mekaar getref het.
Ralph se vrou, Sharon, en ander familielede het later Paasmaandag op die noodlottige toneel afgekom toe hulle na die mans gaan soek het.
Lionel se familie wou by navraag nie verdere kommentaar oor sy toestand lewer nie.• The only survivor of a collision on Easter weekend near Napier is back home more than 10 weeks after the horror crash.